Vaste fasette hou sleutel – Hawies | Netwerk24
Deur Johann de Jager 05 Desember 2020 11:28
Smith het in die Unlocked-reeks 'n doelskop van skuins verbrou wat die Cheetahs met 19-17 laat wen het. Hy kon verlede week vergoed in die Blou Bulle se eerste Curriebeker-wedstryd toe hy hulle met 'n doelskop met 22-20 teen die Westelike Provinsie laat wen het.
Fourie sê hy ken Smith sedert 2015 en het net lof vir die hardwerkende speler.
"Hy het 'n lekker kalm kop op sy lyf, hy het baie goeie vaardighede en kan baie goed aangee na albei kante toe. Hy skop goed en is ook 'n goeie verdediger.
"Ek wou vir Chris ook graag gekontrakteer het nadat hy by die Pumas was, maar die Bulle het my verlede jaar voorgespring," sê Fourie.
"Ek is baie bly vir hom dat dit vir hom reg loop in sy loopbaan, hy het baie terugslae gehad toe hy jonk was.
"Ek hou altyd daarvan as 'n speler wat hard werk beloon word. Om so 'n belangrike skop soos verlede week oor te skop, sal hom baie selfvertroue gee."
Die Blou Bulle het intussen hul gereelde losskakel Morné Steyn terug vir Saterdag se Curriebeker-wedstryd teen die Vrystaat-Cheetahs op Loftus Versfeld met Smith ook terug op die plaasvervangersbank.
Fourie waarsku dat albei goeie skoppers is en dat hulle nie foute kan bekostig.
Hy sê die vaste fasette en dissipline sal die sleutel wees en sal die uitslag bepaal.
Hulle sal hul ook moet staal vir die Bulle se sterk drywe wanneer daar nie pale toe geskop word nie.
Fourie is nie te bekommerd omdat twee van hulle slotte, Walt Steenkamp en Sintu Manjezi, nou by die Bulle is en van hulle geheime kan uitlap nie.
"Hulle ken al die planne wat ons gewoonlik het redelik goed. Ek glo albei is mense met integriteit en ek dink nie hulle sal nou sommer onnodig te veel seker uitlap nie."
Fourie sê ook hulle het 'n paar ander planne, so dis nie dat die Bulle gaan weet wat presies gaan kom nie.
"Ek glo nie dit gaan 'n geval wees as ons nou 'n Coke roep dan weet die hele Blou Bul-span wat volgende gaan gebeur nie."
Fourie sê hulle hou altyd die weer dop en sal reg wees om in albei moontlike situasies te speel.
Hulle vorige wedstryd teen Griekwas was op 'n nat veld. Almal weet na dese wat verlang word en waarop terugval moet word as die speelveld nat is.